Predkladacia správa

Dôvodom na predloženie návrhu zákona o stavebných výrobkoch (ďalej len „návrh zákona“) je potreba implementácie nariadenia Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ L 88, 4.4.2011) (ďalej len „nariadenie“) do slovenského právneho poriadku. Nariadenie nadobudlo účinnosť dvadsiatym dňom po uverejnení v Úradnom vestníku Európskej únie, avšak články 3 až 28, články 36 až 38, články 56 až 63, články 65 a 66 a prílohy I, II, III a V sa budú uplatňovať od 1. júla 2013. Do tohto dátumu je platná smernica Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov (Ú. v. ES L 40, 11.2.1989) a z tohto dôvodu je k predmetnému dátumu aktuálny aj terajší zákon č. 90/1998 Z. z. o stavebných výrobkoch v znení neskorších predpisov. 
Návrh zákona implementuje nariadenie na podmienky slovenského právneho poriadku, upravuje podmienky uvádzania stavebných výrobkov na trh Slovenskej republiky v medziach tohto nariadenia a ustanovuje orgány aplikujúce nariadenie. Návrh zákona je zákonnou úpravou úloh vnútroštátnych orgánov, ktoré vyplývajú pre Slovenskú republiku z nariadenia, vrátane požadovaných notifikácií, štátneho dohľadu nad činnosťou vnútroštátnych orgánov a nad domácim trhom a úpravy sankcií za porušenie ustanovených pravidiel. Bez tejto právnej úpravy by bolo nariadenie nevykonateľné.
Predkladaný materiál má vplyv na rozpočet verejnej správy a na informatizáciu spoločnosti, nemá sociálny vplyv, ani environmentálny vplyv. Zmena právneho režimu nebude mať nepriaznivý vplyv ani na podnikateľov v oblasti výroby, distribúcie a používania stavebných výrobkov, pretože sa zásadným spôsobom nemenia požiadavky na ich správanie.
 
Návrh zákona je v súlade s Ústavou Slovenskej republiky, platným právnym poriadkom Slovenskej republiky, s medzinárodnými zmluvami, ktorými je Slovenská republika viazaná a taktiež v súlade s právom EÚ.  
 
Predkladaný materiál bol predmetom medzirezortného pripomienkového konania. Po zapracovaní pripomienok, vzhľadom na ich charakter, bol prepracovaný návrh zákona ešte raz poslaný na pripomienkovanie Slovenskej obchodnej inšpekcii, Úradu pre normalizáciu, metrológiu a skúšobníctvo Slovenskej republiky a Odboru aproximácie práva, Sekcii vládnej legislatívy Úradu vlády Slovenskej republiky. Následne boli aktuálne pripomienky zapracované a takto upravený návrh zákona je predložený na ďalšie prerokovanie bez rozporov.
 
Po prerokovaní v Legislatívnej rade vlády Slovenskej republiky bude návrh zákona postúpený na vnútrokomunitárne pripomienkové konanie.